Janubiy Koreyaning cho‘kib ketgan “Sevol” paromida halok bo‘lganlar soni 36 ga yetdi

Janubiy Koreyada cho‘kkan “Sevol” paromi atrofida qidiruv-qutqaruv operatsiyasini olib borayotgan xodimlar yana uch jasadni topdi, deya xabar bermoqda Agence France-Presse axborot agentligi ma’lumotiga tayanib “Kun”.

“G‘avvoslar kayuta illyuminatorini sindirib, yarim tunga yaqin yana uch nafar yo‘lovchi jasadini suv ostidan olib chiqdi”, – deya ma’lum qildi sohil qo‘riqlash xizmati. Halok bo‘lganlarning barchasi qutqaruv nimchalarini kiygan bo‘lgan.
Qidiruv-qutqaruv shtabidan ma’lum qilishlaricha, topilgan uch jasaddan ikkitasi erkak kishiga tegishli, uchinchisining jinsi ma’lum qilinmayapti. Shunday qilib, parom cho‘kishi natijasida halok bo‘lganlar soni hozircha 36 kishini tashkil qilmoqda, 266 kishi esa bedarak yo‘qolganlar ro‘yxatida.
Qutqaruv operatsiyasida 500 nafargacha g‘avvos ishtirok etmoqda, biroq cho‘kib ketgan “Sevol” paromi ichiga kirishga bo‘lgan barcha urinishlar besamar yakunlanayotgan edi.
Parom 16-aprelga o‘tar kechasi Janubiy Koreyaning janubi-g‘arbiy qirg‘oqlaridan 100 kilometr uzoqlikda cho‘kib ketgan edi. Kema bortida 470 dan ortiq yo‘lovchi bo‘lgan.
19-aprel, shanba kuni cho‘kib ketgan kemaning kapitani va ekipajning yana ikki a’zosi hibsga olindi, deb qo‘shimcha qiladi “Kun”.